C 132/146
BG
Официален вестник на Европейския съюз
24.3.2022 г.
Четвъртък, 7 октомври 2021 r.
82. призовава държавите членки да обменят информация и добри практики, по-специално по отношение на прехода от институционални грижи към независим начин на живот, предоставянето на достъпно жилищно настаняване на достъпни цени за хората с увреждания и приобщаването в общността; 83. призовава Комисията и държавите членки да увеличат усилията си, за да преодолеят все още съществуващата разлика по отношение на заетостта на хората с увреждания и да насърчават достъпа им до качествени и устойчиви работни места; във връзка с това посреща със задоволство предложението на Комисията за включване на разликата по отношение на заетостта на хората с увреждания в преработения набор от социални показатели в рамките на плана за действие на Европейския стълб на социалните права; 84. призовава за пълното прилагане от страна на държавите членки на Директива 2000/78/ЕО на Съвета; настоятелно призовава държавите членки да предложат перспективи за заетост за хората с увреждания, като подобрят начина, по който прилагат директивата, и по-специално член 5 относно подходящото настаняване, и като инвестират средства от ЕС и от финансирането по линия на Механизма за възстановяване и устойчивост в обучението и създаването на работни места за хората с увреждания; 85. изтъква, че търсенето на съответствие между предлагането и търсенето на пазара на труда, професионалното профилиране, извършването на трудова дейност успоредно с обучение, подкрепата за въвеждането в работата и за обучението, както и възможностите за професионално развитие играят важна роля за намирането и запазването от хората с увреждания на платена работа; 86. призовава държавите членки да гарантират, че пазарите на труда и работната среда са отворени, приобщаващи и достъпни за хората с увреждания, да подкрепят службите по заетостта, да повишават осведомеността за практиките на приобщаваща заетост, да въведат подходящи стимули и мерки за подкрепа за дружествата, по-специално микропред­ приятията, малките и средните предприятия, които наемат на работа и обучават хора с увреждания, и да гарантират, че общите схеми за самостоятелна заетост са достъпни за хората с увреждания и ги подпомагат; 87. призовава държавите членки да поощрят приспособяването на работните места и да предприемат действия за подобряване на здравословните и безопасни условия на труд; призовава Комисията да обърне специално внимание на работниците с увреждания в предстоящата стратегическа рамка на ЕС за здравословни и безопасни условия на труд и да определи амбициозни цели; 88. настоятелно призовава институциите на ЕС и държавите членки да въведат квоти на работното място за хора с увреждания с цел насърчаване на приобщаващо работно място; Обществени поръчки и средства от ЕС 89. припомня, че процедурите за възлагане на обществени поръчки в държавите членки трябва да се провеждат и изпълняват при пълно зачитане на основните права на бенефициерите, включително на хората с увреждания; посочва, че държавите членки трябва да спазват КПХУ при прилагането на законодателството в областта на обществените поръчки, по-специално във връзка с избора на средства за комуникация, технически спецификации, критерии за възлагане и условия за изпълнение на договорите; 90. припомня, че добрата структура на обществените услуги, особено в областта на здравеопазването и образованието, е от съществено значение за гарантиране на равно третиране на хората с увреждания, независимо от тяхното икономическо състояние; призовава държавите членки да използват средствата на ЕС за подобряване на тези услуги и свързаните с тях инфраструктури в духа на инициативите REACT-EU и Next Generation EU; 91. призовава Комисията и държавите членки да включат в окончателното съдържание на споразуменията за партньорство относно европейските структурни и инвестиционни фондове и в програмите на тези фондове целите и подходите за подобряване на условията на живот на хората с увреждания, като същевременно спазват принципите на достъпност и недискриминация, и инвестират в равни възможности и участие на хората с увреждания във всички области на живота, включително в подкрепа на прехода от живот в институции към живот в общността; изисква от Комисията да следи отблизо използването на средствата на ЕС в съответствие с КПХУ; подчертава необходимостта от постепенно сближаване на определенията за достъпност, участие и живот в общността като средство за засилване на сближаването между държавите членки; 92. призовава държавите членки да се възползват от възможностите, предоставяни от съответните фондове на ЕС, за създаване на работни места и за обучение за хората с увреждания, да осигурят и подкрепят пълната достъпност на обществените пространства и инфраструктура и да гарантират, че финансираните от ЕС действия обхващат и хората с увреждания; изразява съжаление относно факта, че средствата на ЕС продължават да се използват в редица държави членки за изграждане на нови сегрегирани среди за хората с увреждания;